Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации-ЦГК Скопје, поднесена против Министерството за јавна администрација, по предметот Барање за пристап до информации од јавен карактер, на ден 21.08.2025 година, го донесе следното:

 **Р Е Ш Е Н И Е**

**СЕ ЗАПИРА** постапката по Жалбата изјавена од Здружение на граѓани Центар за граѓански комуникации-ЦГК Скопје, поднесена против Министерството за јавна администрација, заведена во Агенцијата со бр. 08-356 на 15.08.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружението на граѓани Центар за граѓански комуникации-ЦГК Скопје, како што е наведено во Жалбата, на 02.06.2025 година поднело Барање за пристап до информации од јавен карактер до Министерството за јавна администрација, со кое побарало по е-маил да му се достави фотокопија од следната информација:

„Обуки за јавни набавки на кои присуствувале вработените во вашата институција во периодот 01.01.2023 до 31.05.2025 година со следните податоци за секоја обука поединечно:

 **-** Датум на одржување на обуката;

* Место на одржување на обуката;
* Наслов на обуката;
* Колку лица присуствувале на обуката;
* Кој ја организирал обуката;
* Цена на чинење на обуката за 1 лице и
* Вкупен број на лица кои биле на обуки од областа на јавните набавки од вашата институција во посочениот временски перод“.

Постапувајќи по ова Барање, Имателот на информации до Барателот му доставил Решение бр.12-2275/2 од 11.06.2025 година со кое Барањето на Барателот се уважува и му се овозможува пристап до бараните информации, освен за точка 6 од Барањето.

Незадоволен од наведеното Решение, Имателот на информации на 07.07.2025 година поднесе Жалба до Агенција, примена и заведена во Агенцијата со бр.08-356 на 09.07.2025 година. Во Жалбата е наведено: „Со решението имателот на информација само делумно одговорил на барањето, односно не го доставил податокот за тоа колку чинело учеството на обуката „Актуелни измени на законот за јавни набавки, најчесто поставувани прашањани прашања и новини“ од 4-6.04.2025 во Врњачка Бања...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-356 од 22.07.2025 година со кое **ЈА УВАЖИ и предметот го врати на повторно постапување пред првостепениот орган** **во делот под точка 6 од Барањето “Цена на чинење на обуката за 1 лице“**, со укажување како да постапи.

Барателот на информацијата, на ден 15.08.2025 година, повторно поднел Жалба до Агенцијата поради не постапување по Решение на Агенцијата, заведена во Агенцијата со бр. 08-356. Во Жалбата е наведено „...Ве известуваме дека до денес, 15.08.2025 година, имателот на информацијата – Министерството за јавна администрација не постапил по Решението бр.08-356 од 22.07.2025 година“.

 Агенцијата, преку е-маил заведен со бр.08-356 од 18.08.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 20.08.2025 година, Барателот на информации достави електронски допис со кој ја извести Агенцијата дека „Ве известуваме дека ги добивме бараните информации од Министерството за јавна администрација“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

 Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**